ՀԻՄՆԱՎՈՐՈՒՄ

«ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆՈՒՄ ՀՐԱՁԳՈՒԹՅՈՒՆ ՄԱՐԶԱՁԵՎԻ ԶԱՐԳԱՑՄԱՆ ՌԱԶՄԱՎԱՐՈՒԹՅՈՒՆԸ ԵՎ ԴՐԱ ԻՐԱԿԱՆԱՑՄԱՆ

2019-2024 ԹՎԱԿԱՆՆԵՐԻ ՄԻՋՈՑԱՌՈՒՄՆԵՐԻ ԾՐԱԳԻՐԸ ՀԱՍՏԱՏԵԼՈՒ ՄԱՍԻՆ»

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ

ՈՐՈՇՄԱՆ ՆԱԽԱԳԾԻ

«Հայաստանի Հանրապետությունում հրաձգություն մարզաձևի զարգացման ռազմավարությունը և դրա իրականացման 2019-2024 թվականների միջոցառումների ծրագիրը հաստատելու մասին» Հայաստանի Հանրապետության կառավարության որոշումը մշակվել է համաձայն « Հայաստանի Հանրապետության կառավարության 2017 թվականի հունվարի 12-ի № 122-Ն որոշման № 1 հավելվածի 119-րդ կետի (նախկին 85-րդ կետ):

Հանրապետությունում հրաձգություն մարզաձևի զարգացման ռազմավարության նպատակն է հրաձգություն մարզաձևի զարգացվածության աստիճանի և բնակչության՝ զենքին տիրապետելու հմտությունների զարգացումը, բնակչությանը նշանառության և կրակելու ուսուցումը, հրաձգություն մարզաձևում բարձրագույն նվաճումների ավանդույթների վերականգնումը, երիտասարդների մեջ հայրենասիրության գաղափարի արմատավորումը և ուժային կառույցներում աշխատելու պատրաստ երիտասարդության ձևավորումը:

Հրաձգություն մարզաձևի զարգացումն ու մասսայականացումը կբարձրացնեն Հայաստանի Հանրապետության բնակչության պաշտպանունակությունը, պետության սահմանների պաշտպանվածության աստիճանը, հայրենիքի պաշտպանությանը պատրաստ երիտասարդների մարտունակությունը, կձևավորվի դիպուկ և արհեստավարժ հրաձիգների սերունդ:

Հրաձգություն մարզաձևը նպաստում է բնակչության մարզվածության աստիճանի բարձրացմանը, ինչի շնորհիվ մարզվողները դառնում են ամրակազմ, ֆիզիկապես ուժեղ, կենսունակ, ձեռք են բերում լրացուցիչ շարժողական հմտություններ, բարոյակամային հատկանիշներ, ինչպիսիք են հայրենասիրությունը, համառությունը, նպատակասլացությունը, մտավոր գործունեության կանոնակարգվածությունը: Հրաձգարանների կառուցումը և շահագործումը կխթանեն առողջ ապրելակերպ ու ակտիվ հանգիստ ունենալու սովորությունները, երիտասարդ սերնդի ներդաշնակ ֆիզիկական ու հոգևոր զարգացումը:

Հրաձգություն մարզաձևով մարզվողների քանակի մեծացումը իր հերթին կնպաստի մարզական արդյունքների աճին, միջազգային մրցասպարեզներում մեդալների նվաճմանը, Հայաստանի Հանրապետության մարզական հեղինակության ամրապնդմանը:

Հրաձգություն մարզաձևի զարգացումը կխթանի բիաթլոն մարզաձևի զարգացումը, ինչպես նաև կնպաստի հետագայում հնգամարտ մարզաձևի զարգացմանը, որոնցում Հայաստանի Հանրապետությունը բարի ավանդույթներ է ունեցել:

Ներկայումս շատ քիչ են Հայաստանի Հանրապետության տարածքում գործող հրաձգարանները: Հանրապետությունում գործում են 16 հրաձգարաններ, որոնցից մեկը «Երևանի հրաձգության մանկապատանեկան մարզադպրոց» պետական ոչ առևտրային կազմակերպությանն է (Հայաստանի Հանրապետության սպորտի և երիտասարդության հարցերի նախարարության (այսուհետ՝ Նախարարություն) ենթակայության, մեկ 10-մետրանոց, մեկ 25-մետրանոց, մեկ 50-մետրանոց և հրաձգարան «վազող թիրախ» վարժության համար), չորսը գործում են հանրակրթական դպրոցներում նախնական զինվորական պատրաստության դասի պահանջների շրջանակներում, երեքը բարձրագույն ուսումնական հաստատություններում (Վանաձորի Հ. Թումանյանի անվան պետական համալսարանում, «Հայաստանի ֆիզիկական կուլտուրայի և սպորտի պետական ինստիտուտ» հիմնադրամում և Երևանի պետական համալսարանում), երկուսը պատկանում են «Հայաստանի ԴՕՍԱԱՖ» համահայկական հայրենասիրական հասարակական կազմակերպությանը (այսուհետ՝ ԴՕՍԱԱՖ), մեկը «Հայաստանի պրակտիկ հրաձգության ֆեդերացիա» հասարակական կազմակերպության հրաձգարանն է (Երևանի Դավթաշեն թաղամասում), մի հրաձգարան գործում է Նախարարության «Երևանի օլիմպիական հերթափոխի պետական մարզական քոլեջ» պետական ոչ առևտրային կազմակերպությունում, իսկ չորսը այլ ենթակայության են: ԴՕՍԱԱՖ-ին պատկանող մյուս հրաձգարանները չեն գործում՝ վերանորոգված չլինելու և համապատասխան զենքի ու զինամթերքի բացակայության պատճառով:

Նշված գործող 16 հրաձգարաններից լիարժեք գործում են 4-ը, մյուսները թերի են գործում՝ վերանորոգված չլինելու, զենք, զինամթերք չունենալու պատճառով: Մինչդեռ հրաձգարանների պահանջարկը Հայաստանի Հանրապետությունում շատ ավելի մեծ է:

Հանրապետությունում գործում է հրաձգության ընդամենը երեք մարզադպրոց, որոնցից մեկը Նախարարության «Երևանի հրաձգության մանկապատանեկան մարզադպրոց» պետական ոչ առևտրային կազմակերպությունն է, երկրորդը Հայաստանի Հանրապետության կրթության և գիտության նախարարության «Հրաձգության հանրապետական մարզադպրոց» պետական ոչ առևտրային կազմակերպությունն է, իսկ երրորդը՝ Գյումրու քաղաքապետարանի «Հրաձգության մարզադպրոց» համայնքային ոչ առևտրային կազմակերպությունը:

Հայաստանի Հանրապետության կրթության և գիտության նախարարության «Հրաձգության հանրապետական մարզադպրոց» պետական ոչ առևտրային կազմակերպությանը տրվել է օպտիմալացվող տարածք, որը, սակայն, առայժմ վերափոխված և վերանորոգված չէ, և մարզումներն անցկացվում են ԴՕՍԱԱՖ-ի հրաձգարանում (Երևանի Կոմիտասի անվան զբոսայգի): Հայաստանի Հանրապետության կառավարության 2018 թվականի ապրիլի 12-ի № 411-Ա որոշմամբ «Հայաստանի Հանրապետության կառավարությանն առընթեր պետական գույքի կառավարման վարչության աշխատակազմ» պետական կառավարչական հիմնարկին ամրացված՝ Երևան քաղաքի Քանաքեռ ՀԷԿ 23 հասցեում գտնվող շենք-շինություններից երկհարկանի ուսումնական մասնաշենքը (այդ թվում՝ նկուղը), պահեստը, արհեստանոցը և ավտոտնակները հետ են վերցվել «Երևանի զարդակիրառական արվեստի արհեստագործական պետական ուսումնարան» պետական ոչ առևտրային կազմակերպությունից և անժամկետ, անհատույց օգտագործման իրավունքով ամրացվել են «Հրաձգության հանրապետական մարզադպրոց» պետական ոչ առևտրային կազմակերպությանը:

Գյումրու քաղաքապետարանի «Հրաձգության մարզադպրոց» համայնքային ոչ առևտրային կազմակերպությունը չունի հրաձգարան, և մարզումներն անցկացվում են Գյումրի քաղաքի միակ՝ մասնավոր անձի պատկանող հրաձգարանում. առկա է հրաձգարանի կառույցի ոլորտի փոխվելու վտանգ:

Հայաստանի Հանրապետությունում հրաձգություն մարզաձևի զարգացման ռազմավարությունը (այսուհետ՝ Ռազմավարություն՝ Նախագծի № 1 հավելված) առաջարկում է հանրապետությունում հրաձգություն մարզաձևի զարգացման քաղաքականություն:

Հայաստանում հրաձգություն մարզաձևի զարգացման համար անհրաժեշտ է կառուցել նոր հրաձգարաններ և վերանորոգել եղած հրաձգարանները, հրաձգարանները ապահովել զենքով ու զինամթերքով: Ռազմավարությունը նպաստավոր պայմաններ է ստեղծում եղած հրաձգարանների վերանորոգման և նոր հրաձգարանների կառուցման համար՝ ընդառաջ գնալով խնդրի հրատապությանը: Ռազմավարությունը և դրա իրականացման միջոցառումների ծրագիրը նախատեսված են 2019-2024 թվականների համար, սակայն հրաձգարանների կառուցումը և եղած հրաձգարանների վերանորոգումը պետք է կրեն շարունակական բնույթ:

Անհրաժեշտ է թույլատրել և խրախուսել մասնավոր հատվածի կողմից ժամանցային տիրերի կառուցումը:

Հրաձգարանների կառուցումը, վերանորոգումը և շահագործումը պետք է իրականացվեն այդ ոլորտը կարգավորող իրավական ակտերին համապատասխան:

Ռազմավարությունը սահմանում է հանրապետության 9-12-րդ դասարանների դպրոցականների, միջին մասնագիտական (արհեստագործական) ուսումնական հաստատությունների 1-2-րդ կուրսերում սովորողների հրաձգարաններ հաճախելու անհրաժեշտությունը՝ հաստատված ժամանակացույցի և ցուցակների համաձայն: Տեղեկանքում ներկայացված է այդ գործընթացի համար անհրաժեշտ օդամղիչ՝ օդաճնշիչ զենքի մանրագնդակի և ինքնաձիգի փամփուշտի քանակի հաշվարկը:

Ռազմավարությունն առաջարկում է նաև հանրապետության մարզերի և Երևան քաղաքի բնակչության (հանրապետության ամեն մարզից և Երևանի յուրաքանչյուր վարչական շրջանից՝ հարյուրական մարդ) պարբերական հաճախումների կազմակերպում հրաձգարաններ՝ որպես զենքին ծանոթանալու, նշանառություն սովորելու, զենքին տիրապետելու հմտությունների կատարելագործման միջոցի:

Որոշման նախագծում առաջարկվող միջոցառումներն ընդգրկված են «Հայաստանի Հանրապետությունում հրաձգություն մարզաձևի զարգացման ռազմավարության իրականացման 2019-2024 թվականների միջոցառումների ծրագրում» (№ 2 հավելված):

ՏԵՂԵԿԱՆՔ

«ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆՈՒՄ ՀՐԱՁԳՈՒԹՅՈՒՆ ՄԱՐԶԱՁԵՎԻ ԶԱՐԳԱՑՄԱՆ ՌԱԶՄԱՎԱՐՈՒԹՅՈՒՆԸ ԵՎ ԴՐԱ ԻՐԱԿԱՆԱՑՄԱՆ

2019-2024 ԹՎԱԿԱՆՆԵՐԻ ՄԻՋՈՑԱՌՈՒՄՆԵՐԻ ԾՐԱԳԻՐԸ ՀԱՍՏԱՏԵԼՈՒ ՄԱՍԻՆ»

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ԸՆԴՈՒՆՄԱՆ ԿԱՊԱԿՑՈՒԹՅԱՄԲ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՊԵՏԱԿԱՆ ԲՅՈՒՋԵՈՒՄ ԾԱԽՍԵՐԻ ԵՎ ԵԿԱՄՈՒՏՆԵՐԻ ՓՈՓՈԽՈՒԹՅԱՆ ՄԱՍԻՆ

«Հայաստանի Հանրապետությունում հրաձգություն մարզաձևի զարգացման ռազմավարությունը և դրա իրականացման 2019-2024 թվականների միջոցառումների ծրագիրը հաստատելու մասին» Հայաստանի Հանրապետության կառավարության որոշման ընդունման կապակցությամբ 2019-2024 թվականների ծրագրի միջոցառումների իրականացման համար պետական աջակցության մասով ֆինանսավորումը կարող է նախատեսվել համապատասխան բյուջետային տարիների համար կրթության, պաշտպանության, տարածքային կառավարման (Հայաստանի Հանրապետության մարզպետարաններ) և սպորտի ոլորտների գծով պետական միջնաժամկետ ծախսային ծրագրերով և պետական բյուջեներով սահմանվող ծախսերի սահմանաչափերի շրջանակներում` ելնելով ծախսային առաջնահերթություններից:

ՏԵՂԵԿԱՆՔ

«ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆՈՒՄ ՀՐԱՁԳՈՒԹՅՈՒՆ ՄԱՐԶԱՁԵՎԻ ԶԱՐԳԱՑՄԱՆ ՌԱԶՄԱՎԱՐՈՒԹՅՈՒՆԸ ԵՎ ԴՐԱ ԻՐԱԿԱՆԱՑՄԱՆ

2019-2024 ԹՎԱԿԱՆՆԵՐԻ ՄԻՋՈՑԱՌՈՒՄՆԵՐԻ ԾՐԱԳԻՐԸ ՀԱՍՏԱՏԵԼՈՒ ՄԱՍԻՆ»

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ԸՆԴՈՒՆՄԱՆ ԿԱՊԱԿՑՈՒԹՅԱՄԲ ՆՈՐ ԻՐԱՎԱԿԱՆ ԱԿՏԵՐԻ ԸՆԴՈՒՆՄԱՆ ԵՎ ԳՈՐԾՈՂ ԻՐԱՎԱԿԱՆ ԱԿՏԵՐՈՒՄ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ԱՆՀՐԱԺԵՇՏՈՒԹՅԱՆ ԲԱՑԱԿԱՅՈՒԹՅԱՆ ՄԱՍԻՆ

«Հայաստանի Հանրապետությունում հրաձգություն մարզաձևի զարգացման ռազմավարությունը և դրա իրականացման 2019-2024 թվականների միջոցառումների ծրագիրը հաստատելու մասին» Հայաստանի Հանրապետության կառավարության որոշման ընդունման կապակցությամբ գործող իրավական ակտերում փոփոխություններ կատարելու և նոր իրավական ակտեր ընդունելու անհրաժեշտություն չկա: